Prudentius
Prudentius, Aurelius Clemens Prudentius, 348-efter 405, kristen romersk digter, født i Nordspanien. Prudentius, der var kejserlig embedsmand, gav i klassiske versmål og formfuldendt latin udtryk for den nye religions lære og trosliv i hymner og læredigte om Treenigheden, arvesynden og de syv dødssynder. Han bekæmpede den endnu livskraftige antikristne bevægelse, bl.a. i et modskrift mod den romerske senator og taler Symmacus, der over for kejser Valentinian plæderede for bevarelsen af den gamle hedenske religion.
Af særlig litteratur- og religionshistorisk interesse er 14 martyrhymner, hvori Prudentius i stærke farver skildrer martyrernes modige kamp for den sande lære. Prudentius er repræsenteret i Den Danske Salmebog, oversat af bl.a. Grundtvig.